TACLOBAN CITY – Duha (2) na katuig an naglabay ha administrasyon ni P-Noy ngan ha pira pala ka adlaw kahuman han iya State of the Nation Address (SONA) han lunes dako an pagduda han katawhan labi an sektor han mga parag-uma ha aton rehiyon nga an tinuod nga Boss ni P-Noy amo an mga dagko nga agaron maytuna, mga dagko nga negosyante ngan an langyaw nga mga kapitalista sugad han Estados Unidos (US).
“Waray pulos an iya ginhahambog nga pag-uswag han aton ekonomiya ha katawhan tungod kay para ini ha interes han dagko nga mga negosyante labi na an mga langyaw nga mga kapitalista sugad nala ha industriya han pagmimina ha aton rehiyon,” pagsaysay pa ni Nestor Lebico, Secretary General han Samahan han Gudti nga Parag-uma ha Sinirangan Bisayas o SAGUPA-SB.
Pagmalatumat pa ni Lebico nga an ginhahambog nga pagdayaw han mga ekonomista nga langyaw ug pagpahataas han rating han Pilipinas in pagpahinumdom la han mga kapitalista nga dapat mas umabuyon an aton gobyerno ha mga dikta han pangkalibutan nga kapitalista nga ginduduminaran han US para mas nga ig-abre pa an aton ekonomiya ha monopolyado nga merkado ngan kawaton an aton mga hilaw nga rekurso.
Dugang pa ni Lebico nga basar han ginpagawas nga datos han IBON Foundation yana nga tuig, dumoble an kita han 40 nga mga pinakariko ha Pilipinas tikang US$22.8 billion han 2010 ngada ha US$47.4 billion yana nga 2012, butang nga diri madidiwara nga an mga riko la an nagtitikariko ngan nauswag ha aton sosyedad.
Pagsaysay pa ni Lebico nga ginbabaliwaray ni P-Noy an pinakamayor nga problema han katawhan nga amo an tinuod nga reporma ha tuna, ngani naabot ha lima (5) katuig an backlog hini ha ira target yana nga 2014 nga bisan unob nga waray ngani ha target pagdistrebwer han hagluag nga katunaan han mga dagko nga agaron maytuna sugad nala han iya mga kapamilya nga Cojuangco.
Dugang pa ni Lebico nga an kamatuoran waray lugod boses an iya kuno ginsesering nga mga Boss tungod kay ha duha (2) ka-tuig niya nga paglingkod kumo presidente waray niya pamatii an tinuod nga ungara han katawhan.
“Waray pinag-iba an mga magtam-is nga pulong ni P-Noy ha naglabay nga mga rehimen ha panahon hin SONA ngan segurado la nga ha pamulitika an interes han aton mga lider han aton nasud, magpapabilin ini nga inop ug utod nga mga saad ngan segurado la an kawaray pag-uswag ngan mas grabe pa nga kakurian an dadangatan han kablas nga katawhan,” pagtatapos ni Lebico.###
war_Latn war_Latn war_Latn war_Latn war_Latn war_Latn war_Latn